
REPUBLIKA HRVATSKA

BJELOVARSKO-BILOGORSKA ŽUPANIJA

OPĆINA ROVIŠĆE

OPĆINSKO VIJEĆE
KLASA: 363-02/26-03/1
URBROJ: 2103-14-01-26-1

Rovišće, __. ______ 2026.

Na temelju članka 95. Zakona o komunalnom gospodarstvu („Narodne novine“ broj 68/18., 110/18., 32/20. i 145/24. – u daljnjem tekstu: Zakon) i članka 32. Statuta Općine Rovišće („Županijski glasnik BBŽ“ broj 2/13., 1/18. i „Službeni glasnik Općine Rovišće“ broj 3/19., 4/19. – pročišćeni tekst, 1/21. i 4/21.), Općinsko vijeće Općine Rovišće na . sjednici održanoj __. _____ 2026. godine donijelo je 

ODLUKU

o komunalnoj naknadi na području Općine Rovišće 
UVODNE ODREDBE

Članak 1.

Odlukom o komunalnoj naknadi na području Općine Rovišće (u daljnjem tekstu: Odluka) utvrđuju se područja zona naselja na području Općine Rovišće u kojima se naplaćuje komunalna naknada, koeficijent zona (Kz) za pojedine zone, koeficijent namjene (Kn) za nekretnine za koje se plaća komunalna naknada, rokovi plaćanja, nekretnine važne za Općinu Rovišće koje se u potpunosti ili djelomično oslobađaju od plaćanja komunalne naknade, opći uvjeti i razlozi zbog kojih se u pojedinačnim slučajevima odobrava djelomično ili potpuno oslobođenja od plaćanja komunalne naknade te odredbe o utvrđivanju podataka za obračun i naplatu komunalne naknade, kao i druga pitanja važna za područje komunalne naknade.

Izrazi koji se koriste u ovoj Odluci, a imaju rodno značenje, odnose se jednako na muški i ženski rod.  
Članak 2.

Komunalna naknada prihod je Općine Rovišće koji se koristi za financiranje održavanja i građenja komunalne infrastrukture, a može se na temelju odluke Općinskog vijeća koristiti i za financiranje građenja i održavanja objekata predškolskog, školskog, zdravstvenog i socijalnog sadržaja, javnih građevina sportske i kulturne namjene te poboljšanja energetske učinkovitosti zgrada u vlasništvu jedinice lokalne samouprave, ako se time ne dovodi u pitanje mogućnost održavanja i građenja komunalne infrastrukture. 
PODRUČJE ZONE, KOEFICIJENT ZONE I KOEFICIJENTI NAMJENE

Članak 3.
Komunalna naknada plaća se za: 
1. Stambeni prostor

2. Poslovni prostor

3. Garažni prostor

4. Građevinsko zemljište koje služi za obavljanje poslovne djelatnosti

5. Neizgrađeno građevinsko zemljište

Komunalna naknada obračunava se po četvornome metru (m2) korisne površine stambenog ili poslovnog prostora.
Iznos komunalne naknade utvrđuje se množenjem koeficijenta zone (Kz), koeficijenta namjene (Kn) i vrijednosti boda komunalne naknade (B).

Članak 4.

U Općini Rovišće utvrđuju se 3 (tri) zone za plaćanje komunalne naknade, sa koeficijentima zone kako slijedi: 
	ZONA
	OBUHVAT
	KOEFICIJENT ZONE (Kz)

	I.
	Rovišće
	1,00

	II.
	Predavac
	0,95

	III.
	Domankuš, Gornje Rovišće, Kakinac, Kovačevac, Kraljevac, Lipovčani, Podgorci, Prekobrdo, Tuk i Žabjak
	0,90


Članak 5.

Koeficijenti namjene (Kn) ovisi o vrsti nekretnine, a iznosi:

	Rd.br.
	Vrsta nekretnine
	Iznos koeficijenta namjene (Kn)

	1.
	Za stambeni prostor i prostor koji koriste neprofitne organizacije
	1,00

	2.
	Za poslovni prostor (sve djelatnosti)
	1,20



Za poslovni prostor u kojem se poslovna djelatnost ne obavlja više od 6 (šest) mjeseci u kalendarskoj godini bez prestanka, koeficijent namjene umanjuje se za 50%, ali ne može biti manji od koeficijenta namjene za stambeni prostor, odnosno za neizgrađeno građevinsko zemljište. 
ROKOVI I NAČIN PLAĆANJA KOMUNALNE NAKNADE

Članak 6.


Rješenje o komunalnoj naknadi donosi Jedinstveni upravni odjel Općine Rovišće do 30. ožujka tekuće  godine u skladu sa ovom Odlukom i važećom Odlukom o vrijednosti boda komunalne naknade (B) na području Općine Rovišće.

Novo Rješenje iz stavka 1. ovoga članka donosi se samo ako se odlukom Općinskog vijeća Općine Rovišće mijenja vrijednost boda komunalne naknade (B) ili drugi podatak bitan za njezin izračun u odnosu na prethodnu godinu te u slučaju promjene drugih podataka bitnih za utvrđivanje obveze plaćanja komunalne naknade.


Rješenje iz ovoga članka donosi se i ovršava u postupku i na način propisan zakonom kojim se uređuju opći odnosi između poreznih obveznika i poreznih tijela koja primjenjuju propise o porezima i drugim javnim davanjima, ako Zakonom nije propisano drugačije. 
Članak 7.


Iznos komunalne naknade utvrđuje se u godišnjem, odnosno mjesečnom iznosu te se plaća u 4 (četiri) obroka koji dospijevaju kako slijedi:

1. Obrok – do 15. travnja

2. Obrok – do 15. lipnja

3. Obrok – do 15. rujna

4. Obrok – do 15. prosinca.

Ako obveznik plaćanja ne plati komunalnu naknadu u rokovima utvrđenim Rješenjem o komunalnoj naknadi, Jedinstveni upravni odjel Općine Rovišće (u daljnjem tekstu: JUO Rovišće) će takvo izvršno Rješenje ovršiti u postupku i na način određen člankom 6. ove Odluke.
Obveznik plaćanja komunalne naknade dužan je u roku od 15 dana od dana nastanka obveze, promjene osobe obveznika ili promjene drugih podataka bitnih za utvrđivanje obveze plaćanja komunalne naknade takvu promjenu prijaviti JUO Rovišće. 
NEKRETNINE KOJE SE U POTPUNOSTI OSLOBAĐAJU OD PLAĆANJA KOMUNALNE NAKNADE

Članak 8.


Komunalna naknada ne plaća se za nekretnine:

· Garažni prostori,  građevinsko zemljište koje služi za obavljanje poslovne djelatnosti te za neizgrađeno građevinsko zemljište,
· Koje služe vjerskim zajednicama za obavljanje njihove djelatnosti,
· Za građevinska zemljišta na kojima registrirana spomenobilježja, spomenpodručja i masovne grobnice, 

· Objekti koji služe za javne potrebe (kultura, sport, školstvo, zdravstvo i vatrogastvo) i čije se održavanje financira iz proračuna Općine Rovišće, odnosno koje su u 100%-tnom vlasništvu Općine Rovišće i trgovačkih društava i ustanova kojima je Općina Rovišće osnivač,
· Zemljišta koja služe javnosti (ulice, trgovi, parkovi, parkirališta, groblja, sportska i dječja igrališta, sportski objekti i tereni).

Nekretnine iz stavka 1. ovoga članka oslobađaju se plaćanja komunalne naknade pod uvjetom da te nekretnine njihovi vlasnici, odnosno korisnici ne daju u najam, podnajam, zakup, podzakup ili privremeno korištenje.

UVJETI I RAZLOZI ZA PRIVREMENO OSLOBAĐENJE OD PLAĆANJA KOMUNALNE NAKNADE
Članak 9.


Plaćanje komunalne naknade može se privremeno, na godinu dana, osloboditi od plaćanja obveznici:

1. Korisnici svih oblika pomoći nadležnog Zavoda za socijalnu skrb,
2. Radno nesposobne osobe ili osobe koje su zbog starosti i/ili zdravstvenog stanja trajno nesposobne za rad
Članak 10.


Obveznici iz članka 9. ove Odluke mogu podnijeti zahtjev za oslobađanje od plaćanja komunalne naknade u JUO Rovišće najkasnije do kraja tekuće godine, za tu godinu.

Zahtjevu je potrebno priložiti odgovarajuću vjerodostojnu dokumentaciju kojom se temelji opravdanost zahtjeva.


Kod odlučivanja o zahtjevu iz ovoga članka, JUO Rovišće pribavlja mišljenje Socijalnog vijeća Općine Rovišće.


O zahtjevu JUO Rovišće donosi rješenje o potpunom ili djelomičnom privremenom oslobađanju plaćanja komunalne naknade. 


Iznos komunalne naknade koji se neće naplatiti temeljem odobrenog zahtjeva iz ovoga članka, namirit će se iz Proračuna Općine Rovišće.

UTVRĐIVANJE PODATAKA ZA OBRAČUN I NAPLATU KOMUNALNE NAKNADE

Članak 11.


Utvrđivanje podataka za obračun komunalne naknade obavlja se na način propisan člankom 99. Zakona te uvidom u vjerodostojnu projektnu dokumentaciju, neposrednom izmjerom od strane komunalnog redara Općine Rovišće i u skladu s ovom Odlukom.

Za obveznike koji uđu u posjed prostora tijekom tekuće godine, obveza plaćanja komunalne naknade nastaje od prvog dana sljedećeg mjeseca u kojem je obveznik ušao u posjed.
PRIJELAZNE I ZAVRŠNE ODREDBE

Članak 12.


Na pitanja koja nisu regulirana ovom Odlukom primjenjivat će se važeće odredbe Zakona o komunalnom gospodarstvu.
Članak 13.


Postupci započeti do stupanja na snagu ove Odluke dovršit će se prema odredbama Odluke o komunalnoj naknadi („Službeni glasnik Općine Rovišće“ broj 1/19. i 5/23.), Odluke o načinu plaćanja komunalne naknade („Službeni glasnik Općine Rovišće“ broj 2/21.) i Odluke o vrijednosti boda komunalne naknade („Službeni glasnik Općine Rovišće“ broj 5/23.).
Stupanjem na snagu ove Odluke stavlja se izvan snage Odluka o komunalnoj naknadi („Službeni glasnik Općine Rovišće“ broj 1/19. i 5/23.) i Odluka o načinu plaćanja komunalne naknade („Službeni glasnik Općine Rovišće“ broj 2/21.).
Članak 14.


Ova Odluka stupa na snagu osmog dana od dana objave u „Službenom glasniku Općine Rovišće“, a primjenjuje se od 1. siječnja 2027. godine.
OPĆINSKO VIJEĆE OPĆINE ROVIŠĆE
PREDSJEDNIK

Luka Markešić
